ולא תחמד אתת עברך עקלה עבדה ואמתה תורה וחמרה וכל דלעברך ויהי כד יעלנך יהוה אלהך לארע כנענאה דאתה עלל לתמן למירתנה ותקים לך אבנים רברבן ותשיד יתון בשיד ותכתב על אבניה ית כל מלי אורהותה הדה ויהי במעברכון ית ירדנה תקימון ית אבניה האלין דאנכי מפקד יתכון יומן בהרגריזים ותבני תמן מדבח ליהוה אלהך מדבח אבנים לא תגיז עליהון ברזל אבנים שלמן תבני ית מדבח יהוה אלהך ותסק עליו עלן ליהוה אלהך ותדבח שלמים ותיכל תמן ותעדי לקדם יהוה אלהך טורה ההוא בעבר ירדנה בתר אורע מעול שמשה בארע כנענאה דדאר בבקעתה קבל גלגלה איסטר מישר חזבה קבל שכם